POROČILO KOMISIJE EVROPSKEMU PARLAMENTU IN SVETU

o izvajanju Uredbe (EU) 2021/821 o vzpostavitvi režima Unije za nadzor izvoza, posredovanja, tehnične pomoči, tranzita in prenosa blaga z dvojno rabo

1 Uvod

To poročilo vsebuje informacije o izvajanju nadzora izvoza blaga z dvojno rabo v EU v letu 2021 in zbirne podatke o nadzoru izvoza za leto 2020. Pripravila ga je Komisija s prispevki držav članic v usklajevalni skupini za blago z dvojno rabo. Leta 2021 je bila sprejeta nova uredba o nadzoru izvoza, ki je pomemben mejnik v razvoju politike EU za nadzor izvoza.

To poročilo se sprejme skupaj z letnim poročilom o pregledu neposrednih tujih naložb, saj nadzor izvoza in pregled neposrednih tujih naložb zagotavljata strateški nadzor trgovine in naložb za zagotovitev varnosti v Evropski uniji.

Poročilo zajema dejavnosti v letu 2021 in zato ne zajema vidikov nadzora izvoza, na katere vpliva ruska vojna agresija v Ukrajini, ali ukrepov v obliki omejitev izvoza, sprejetih kot odziv na navedeno agresijo. Zaradi teh dogodkov je velika politična pozornost namenjena vprašanju dostopa Rusije in Belorusije do tehnologij z dvojno rabo, čeprav v okviru uporabe sankcij Evropske unije, vključno s prepovedmi in omejitvami izvoza.

2 Razvoj politike in regulativni okvir

2.1 Politika nadzora izvoza

2.1.1 Posodobitev nadzora izvoza EU – nova uredba o nadzoru izvoza

Po sprejetju nove uredbe o nadzoru izvoza 19. maja 2021 in začetku njene veljavnosti 9. septembra 2021 so Komisija in države članice začele navedeno uredbo učinkovito izvajati na številnih novih področjih – npr. preglednost, izvrševanje, krepitev zmogljivosti. Kot je opisano v poglavju 3 v nadaljevanju, je imela usklajevalna skupina za blago z dvojno rabo ključno vlogo in je razširila „institucionalno infrastrukturo“ nadzora izvoza EU z ustanovitvijo številnih strokovnih skupin za razvoj novih politik, smernic, postopkov itd. V prilogi k temu poročilu so opredeljeni različni delovni sklopi in s tem povezani okvirni časovni načrti.

2.1.2 Posvetovanja in ozaveščanje

Leta 2021 je Komisija izvedla vrsto ciljno usmerjenih posvetovanj s ključnimi deležniki iz industrije in civilne družbe, med drugim tudi o prednostnih nalogah novoustanovljenega Sveta za trgovino in tehnologijo med EU in ZDA – glej oddelek 2.1.3. Komisija je 8. decembra 2021 skupaj s slovenskim predsedstvom Sveta EU organizirala tudi letni forum o nadzoru izvoza. Forum je omogočil izmenjavo mnenj o izvajanju nadzora izvoza EU in posodobljenem režimu za nadzor izvoza EU z več kot 800 deležniki iz industrije in civilne družbe.

2.1.3 Sodelovanje s tretjimi državami

EU in ZDA sta junija 2021 ustanovili Svet za trgovino in tehnologijo, ki se je prvič sestal 29. septembra 2021 v Pittsburghu in se dogovoril o ambiciozni skupni izjavi, vključno s sodelovanjem na področju nadzora izvoza. Ena od desetih delovnih skupin se ukvarja z nadzorom izvoza, izmenjavo informacij in temami, kot so zakonodajne in regulativne spremembe, ocene tveganja in dobre prakse pri izdajanju dovoljenj, pa tudi pristopi k skladnosti in izvrševanju v industriji. Poleg tega sta cilja te delovne skupine spodbujanje usklajenih pristopov k nadzoru na področju občutljivih tehnologij z dvojno rabo in skupno ozaveščanje industrijskega sektorja o nadzoru izvoza blaga z dvojno rabo.

Cilj Sveta za trgovino in tehnologijo med EU in ZDA je zagotoviti večjo usklajenost pristopov k trgovinskim in tehnološkim vprašanjem, da se na različnih delovnih področjih uporablja celosten pristop. V tem okviru nadzor izvoza vpliva tudi na vidike drugih skupin, kot so skupina za varne dobavne verige, zlasti polprevodnike, ali za pregled tujih naložb.